Slegs Rafa kan Novak stuit | Maroela Media
Daar is min dinge wat vanjaar tussen Novak Djokovic en sy droom staan om elke liewe Grand Slam-toernooi te wen.
Die 34-jarige Serwiër het reeds met die louere by die Australiese Ope, Franse Ope én Wimbledon weggestap. Benewens 'n Olimpiese goue medalje is die komende Amerikaanse Ope ook reg in sy visier.
En volgens die bekende tennisafrigter Darren Cahill is Rafael Nadal die enigste speler wat in die VSA sy opmars kan stuit.
Maar dit sal beslis nie 'n maklike taak wees nie.
Djokovic het immers die "koning van klei" op sy geliefde Roland Garros onttroon toe hy Nadal in die halfeindstryd van die Franse Ope met 3-6, 6-3, 7-6 en 6-2 geklop het.
Hoewel die 35-jarige Spanjaard ná afloop van die wedstryd gesê dat die "lewe voortgaan" en dat "dit net nog 'n wedstryd op 'n tennisbaan" is, het hy 'n rukkie later aangekondig dat hy nie deel van die aksie op Wimbledon en by die Olimpiese Spele sal wees nie.
Nadal vier nóg 'n Amerikaanse Ope-oorwinning. (Foto: Seth Wenig, AP)
Hy het egter verlede maand op sosiale media gesê dat hy by die Amerikaanse Ope in New York sal afslaan. En dit is dáár waar Cahill meen dat hy die bordjies teen Djokovic sal wil verhang.
"Ek dink Rafael Nadal sal alles in sy vermoë doen om te verhoed dat Djokovic die Amerikaanse Ope wen.
"Rafa hou daarvan om in New York te speel; hy geniet die weersomstandighede, asook die manier waarop die bal op die harde bane bons. Hy het trouens al baie sukses in die VSA gesmaak."
Die Spanjaard het in 2010, 2013, 2017 en 2019 die Amerikaanse Ope-trofee omhoog gehou, maar enige plek waar Nadal wedstryde wen, kan Djokovic sekerlik ook.
Die wêreld se voorste speler het reeds drie keer die Amerikaanse Ope-titel ingeoes en hy word nie sommer ontspoor nie.
Novak Djokovic van Serwië. (Foto: AP Photo/Mark Schiefelbein)
In die afgelope tien jaar het Djokovic ook boonop meer groot titels (19) as Roger Federer en Nadal (15) sáám ingeoes.